P6_TA(2007)0167

Homofobia în Europa

Rezoluţia Parlamentului European din 26 aprilie 2007 privind homofobia în Europa

Parlamentul European,

- având în vedere instrumentele internaţionale care garantează drepturile omului şi libertăţile fundamentale şi care interzic discriminarea, în special Convenţia europeană pentru apărarea drepturilor omului şi a libertăţilor fundamentale (CEDO),

- având în vedere articolele 6 şi 7 din Tratatul privind Uniunea Europeană (TUE) şi articolul 13 din Tratatul CE, prin care UE şi respectiv, Comunitatea Europeană precum şi statele sale membre se angajează să respecte drepturile omului şi libertăţile fundamentale şi care oferă, la nivel european, mijloace de luptă împotriva discriminării şi încălcării drepturilor omului,

- având în vedere Carta drepturilor fundamentale a Uniunii Europene, în special articolul 21, care interzice discriminarea bazată pe orientare sexuală,

- având în vedere acţiunile Comunităţii Europene de luptă împotriva homofobiei discriminării bazate pe orientare sexuală, în special Directiva 2000/78/CE a Consiliului din 27 noiembrie 2000 de creare a unui cadru general în favoarea egalităţii de tratament în ceea ce priveşte încadrarea în muncă şi ocuparea forţei de muncă [1] şi Decizia nr. 771/2006/CE a Parlamentului European şi a Consiliului din 17 mai 2006 de instituire a Anului European al Egalităţii de Şanse pentru Toţi (2007) — spre o societate justă [2],

- având în vedere rezoluţiile sale anterioare privind homofobia, protecţia minorităţilor şi politicile de luptă împotriva discriminării, în special cele din 18 ianuarie 2006 privind homofobia în Europa [3], şi din 15 iunie 2006 privind intensificarea violenţei rasiste şi homofobe în Europa [4],

- având în vedere articolul 103 alineatul (4) din Regulamentul său de procedură,

A. întrucât Parlamentul European a monitorizat o proliferare a discursurilor de incitare la ură îndreptate împotriva comunităţii de lesbiene, bisexuali şi transexuali (LGBT) în mai multe ţări europene,

B. întrucât liderii politici şi religioşi, ale căror declaraţii şi acţiuni au un impact major asupra opiniei publice, deţin o responsabilitate importantă şi au o contribuţie pozitivă la crearea unui climat de toleranţă şi egalitate,

C. întrucât prezenta rezoluţie, la fel ca rezoluţiile mai sus-menţionate, a plecat de la proliferarea discursurilor incitând la ură şi de alte evenimente îngrijorătoare, precum interdicţia impusă de autorităţile locale de a organiza marşuri ale homosexualilor şi în favoarea egalităţii, utilizarea de către liderii politici şi religioşi a unui limbaj incendiar sau ameninţător sau care incită la ură, şi incapacitatea poliţiei de a asigura protecţia adecvată împotriva manifestărilor violente din partea grupurilor homofobe, chiar şi la împrăştierea manifestaţiilor pacifiste,

D. întrucât, în următoarele luni, în întreaga Europă şi în întreaga lume, sunt planificate manifestări ale homosexualilor şi în favoarea egalităţii, participanţii şi organizatorii urmând să se confrunte probabil cu violenţe fizice îndreptate împotriva lor, în pofida dreptului lor fundamental la libertatea de exprimare şi de întrunire, reamintit printre altele de Comisarul pentru drepturile omului al Consiliului Europei,

E. întrucât Matteo, un cetăţean italian, în vârstă de 16 ani, care locuia în Torino, s-a sinucis recent, lăsând în urmă două bileţele în care arăta ca motiv pentru gestul său, manevrele de intimidare la care era supus pe motive de orientare sexuală; întrucât unele organizaţii ale societăţii civile din Regatul Unit au semnalat o creştere a situaţiilor de hărţuire homofobă în instituţiile de învăţământ preuniversitar de pe teritoriul Regatului; întrucât, în Ţările de Jos, un homosexual a fost omorât în bătaie, doar din motive de orientare sexuală şi din cauza aspectului său fizic feminin,

F. întrucât Parlamentul European a solicitat în repetate rânduri finalizarea pachetului legislativ împotriva discriminării bazat pe articolul 13 din Tratatul CE şi solicită periodic Comisiei să propună o directivă privind interzicerea discriminării bazate pe orientare sexuală în toate domeniile,

G. întrucât Parlamentul European, în rezoluţia sa mai sus-menţionată din 15 iunie 2006 şi-a exprimat deja îngrijorarea cu privire la situaţia din Europa şi, în special, din Polonia, condamnând prin aceasta declaraţiile de incitare la ură şi violenţă ale liderilor partidului Liga Familiilor Polone şi, în special, declaraţia vice prim-ministrului şi ministrului educaţiei,

H. întrucât vice prim-ministrul şi ministrul educaţiei guvernului polonez anunţa, în luna martie 2007, elaborarea unui proiect de lege care pedepsea "propaganda homosexuală" în şcoli şi dădea exemple din conţinutul acestui proiect de lege care prevedea demiterea, amendarea sau pedepsirea cu închisoarea a directorilor de şcoli, a profesorilor şi a elevilor implicaţi în cazuri de "activism" în ceea ce priveşte drepturile LGBT în şcoli,

I. întrucât ministrul adjunct al educaţiei din guvernul polonez a confirmat că administraţia are în curs de elaborare o astfel de lege şi a declarat că "profesorii care îşi dezvăluie homosexualitatea vor fi concediaţi de la locul de muncă"; întrucât membrii guvernului polonez au reacţionat diferit, lăsând din acest motiv neclară chestiunea legată de propunerea efectivă a legislaţiei,

J. întrucât vice prim-ministrul şi ministrul educaţiei guvernului polonez şi-a exprimat dorinţa de a promova adoptarea unor legi similare la nivel european,

K. întrucât legile propuse s-au bucurat de sprijinul prim-ministrului guvernului polonez, care a declarat că "promovarea unui mod de viaţă homosexual tinerilor în şcoli, ca alternativă la un mod de viaţă normal, este exagerată şi că acest tip de iniţiative în şcoli trebuie să înceteze" şi, în acest mod, a oferit o interpretare deformată a educaţiei şi toleranţei,

L. întrucât ombudsmanul polonez pentru drepturile copiilor a anunţat că pregăteşte o listă de posturi pentru care homosexualii sunt nepotriviţi,

M. întrucât, în iunie 2006, Parchetul General a dispus efectuarea unor controale privind finanţarea organizaţiilor LGBT, în conexiune cu unele "mişcări criminale", şi prezenţa lor în şcoli, cu scopul de a găsi urme de activităţi infracţionale, fără rezultat,

N. întrucât, la 8 iunie 2006, guvernul polonez l-a eliberat din funcţie pe şeful Centrului pentru dezvoltarea cadrelor didactice şi a interzis distribuirea unui manual oficial al Consiliului Europei împotriva discriminării şi întrucât noul şef al Centrului a declarat, la 9 octombrie 2006, că "în şcoli nu trebuie să existe modele neadecvate, deoarece obiectivul şcolii este de a explica diferenţa dintre bine şi rău, frumos şi urât (...), de a explica că practicile homosexuale conduc la drame, deşertăciune şi degenerare",

O. întrucât Terry Davis, Secretarul General al Consiliului Europei, a reacţionat la aceste evenimente declarând că "guvernul polonez este liber să decidă dacă doreşte să utilizeze materialele Consiliului Europei pentru educaţie în domeniul drepturilor omului, dar, chiar dacă materialul didactic este opţional, valorile şi principiile conţinute în acestea nu sunt" şi şi-a exprimat îngrijorarea cu privire la "acceptarea de către guvern a anumitor politici care promovează homofobia ... şi comportamentele homofobe",

P. întrucât guvernul polonez a refuzat, de asemenea, finanţarea unor proiecte sponsorizate de organizaţiile LGBT în cadrul Programului european pentru tineret şi a ilustrat această decizie într-o scrisoare către respectivele organizaţii afirmând că "politica ministerului nu sprijină acţiuni care au ca scop promovarea comportamentului homosexual şi a acestei atitudini printre tineri ...[şi] rolul ministerului nu este de a sprijini cooperarea cu organizaţiile homosexuale",

Q. întrucât pot fi luate în considerare şi mai multe evenimente pozitive, precum marşul homosexualilor de la Varşovia din iunie 2006, ampla demonstraţie pentru toleranţă şi democraţie care a avut loc la Varşovia în noiembrie 2006, după interzicerea unei demonstraţii pentru toleranţă la Poznan, marşul pentru protejarea drepturilor homosexualilor de la Cracovia din aprilie 2007, precum şi faptul că marşurile homosexuale nu mai sunt interzise în mod sistematic,

R. întrucât Parlamentul European a solicitat Observatorului European al Fenomenelor Rasiste şi Xenofobe să întreprindă o anchetă cu privire la climatul de intoleranţă rasială, xenofobă şi homofobă care începe să se manifeste în Polonia şi a solicitat Comisiei să verifice dacă acţiunile şi declaraţiile ministrului polonez al educaţiei sunt în conformitate cu articolul 6 din TUE, reamintind totodată sancţiunile prevăzute pentru încălcarea acestuia, solicitări la care nu s-a dat curs,

1. subliniază faptul că Uniunea Europeană este, în primul rând, o comunitate de valori, dintre care cele mai preţioase sunt respectarea drepturilor omului şi a libertăţilor fundamentale, democraţia şi statul de drept, egalitatea şi nediscriminarea;

2. afirmă că instituţiile şi statele membre ale UE au datoria de a se asigura că drepturile omului pentru persoanele ce locuiesc în Europa sunt respectate, apărate şi promovate,astfel cum este prevăzut în CEDO, în Carta drepturilor fundamentale a Uniunii Europene, la articolul 6 din TUE şi în Directiva 2000/43/CE a Consiliului din 29 iunie 2000 de punere în aplicare a principiului egalităţii de tratament între persoane, fără deosebire de rasă sau origine etnică [5] şi Directiva 2000/78/CE a Consiliului;

3. îşi reiterează cererea adresată Comisiei de a garanta că discriminarea bazată pe orientare sexuală este interzisă în toate domeniile, prin finalizarea pachetului legislativ împotriva discriminării bazat pe articolul 13 din Tratatul CE, fără de care lesbienele, homosexualii, bisexualii şi alte persoane care se confruntă cu situaţiile discriminatoare vor continua să fie supuse riscului discriminării; solicită o dezincriminare la nivel mondial a homosexualităţii;

4. va sărbători în fiecare an, la 17 mai, Ziua internaţională împotriva homofobiei;

5. îndeamnă Comisia să accelereze revizuirea aplicării directivelor împotriva discriminării şi să iniţieze proceduri împotriva statelor membre în cazul în care acestea îşi încalcă obligaţiile derivate din dreptul comunitar;

6. reaminteşte tuturor statelor membre că în temeiul jurisprudenţei Curţii Europene a Drepturilor Omului, dreptul la libertatea de întrunire poate fi exercitat chiar şi atunci când opiniile celor care le exercită sunt provocatoare pentru opiniile majorităţii societăţii; în consecinţă, interzicerea discriminatorie a marşurilor homosexualilor, pe lângă faptul că nu oferă o protecţie adecvată participanţilor la acestea, contravine principiilor apărate de CEDO; invită toate autorităţile competente şi, în special, autorităţile locale, să autorizeze marşurile şi să ofere participanţilor o protecţie adecvată;

7. condamnă afirmaţiile discriminatorii ale liderilor politici şi religioşi îndreptate împotriva homosexualilor, deoarece acestea alimentează ura şi violenţa, chiar dacă, ulterior, sunt retrase, şi solicită conducerilor respectivelor organizaţii să le condamne;

8. invită din nou statele membre să propună legi pentru a pune capăt discriminării cu care se confruntă cuplurile de acelaşi sex şi solicită Comisiei să facă propuneri pentru a asigura că principiul recunoaşterii reciproce se aplică şi în acest domeniu, pentru a garanta libera circulaţie a tuturor persoanelor, fără discriminare, pe teritoriul Uniunii Europene;

9. îşi exprimă susţinerea şi sentimentul de solidaritate faţă de militanţii pentru drepturile fundamentale şi apărătorii egalităţii de drepturi pentru membrii comunităţii LGBT;

10. îndeamnă autorităţile poloneze competente să se abţină de la a propune sau adopta o lege precum cea descrisă de vice prim-ministrul şi ministru al educaţiei polonez, sau de la a pune în aplicare măsuri de intimidare împotriva organizaţiilor LGBT;

11. solicită autorităţilor poloneze competente să condamne public şi să adopte măsuri împotriva declaraţiilor făcute de unii lideri publici, care incită la discriminare şi ură bazate pe orientare sexuală; consideră că orice altă atitudine ar constitui o încălcare a articolului 6 din TUE;

12. solicită autorităţilor poloneze să faciliteze punerea în aplicare a Anului 2007 al egalităţii de şanse, iar Comisiei să monitorizeze punerea în aplicare a acestui An, în special a clauzei conform căreia finanţarea depinde de luarea în considerare, în mod egal, a tuturor motivelor de discriminare în cadrul programelor naţionale;

13. solicită Conferinţei preşedinţilor să autorizeze trimiterea unei delegaţii în Polonia într-o misiune de informare, cu scopul de a obţine o imagine mai clară a situaţiei şi de a se angaja într-un dialog cu toate părţile interesate;

14. încredinţează Preşedintelui sarcina de a transmite prezenta rezoluţie Consiliului, Comisiei, guvernelor statelor membre, şi statelor candidate, precum şi Consiliului Europei.

[1] JO L 303, 2.12.2000, p. 16.

[2] JO L 146, 31.5.2006, p. 1.

[3] JO C 287 E, 24.11.2006, p. 179.

[4] Texte adoptate, P6_TA(2006)0273.

[5] JO L 180, 19.7.2000, p. 22.

--------------------------------------------------